泊釣臺
作者：蔡柟
朝代：宋

paragraphs: 高臺百尺凌雲碧，維舟夜久霜月白。
癭木窣窣摇枯藤，寒瀨潺潺落蒼石。
先生退隠知幾年，漢家鐘鼎徒凌煙。
高風千古磨不盡，山水照映長明鮮。
我來俯仰慚羈旅，衝寒愁怕玄冬暮。
此身不負白鷗盟，暫此遲留亦何預。
起來搔首江茫茫，孤篷却逐雁隨陽。
人生遊行豈易得，惟有此夕難相忘。